钦定古今图书集成/理学汇编/学行典/第174卷 > 夏廷美
## 钦定古今图书集成/理学汇编/学行典/第174卷 > 夏廷美

按《太平府志》：“夏廷美，字云峰，下里田夫。性孝友，里人
敬信之。甑山张绪以司徒左迁主邑教，物色廷美，招
与讲学。一日，绪命众曰：‘夫为学者，学为人而已。为人
须真，毋假’。廷美怃然内省曰：‘吾平日为人，得无未真
耶’？”益自刻责己，从焦竑游，渐知向里面去，时谓其胸
中。然如洗，云。平日故未事《诗》《书》，至是始请于竑读
何书，竑曰：“读《四书》可。”于是即取《学》《庸》《论》《孟》次第咏诵
不辍，以己意诠解，甚有悟。又尝谓竑曰：“吾读《论》《孟》，窃
思孔、孟之学同，其道同，乃孔子为至圣，孟子何未能
与拟？盖尝疑之。近日反复诵思，见《论语》中孔子谓‘未
能者七，何有于我者二’，孟子更未见有此语，毋乃孔、
孟之”所以别乎？或问“良知非无声无臭至理。”廷美起
立抗声曰：“良知岂有声臭耶？”一坐惊异。殁，祀金陵理
学祠。